รัฐบาลไทย-ข่าวทำเนียบรัฐบาล-“ศุภมาส” รัฐมนตรี อว. ลงพื้นที่เยี่ยมชมสถาบันวิจัยดาราศาสตร์แห่งชาติ (องค์การมหาชน) มุ่งผลักดันเป็นองค์กรชั้นนำระดับสากลด้านดาราศาสตร์ เทคโนโลยีและนวัตกรรม
วันจันทร์ที่ 18 ธันวาคม 2566
“ศุภมาส” รัฐมนตรี อว. ลงพื้นที่เยี่ยมชมสถาบันวิจัยดาราศาสตร์แห่งชาติ (องค์การมหาชน) มุ่งผลักดันเป็นองค์กรชั้นนําระดับสากลด้านดาราศาสตร์ เทคโนโลยีและนวัตกรรม
.....
“ศุภมาส” รัฐมนตรี อว. ลงพื้นที่เยี่ยมชมสถาบันวิจัยดาราศาสตร์แห่งชาติ (องค์การมหาชน) มุ่งผลักดันเป็นองค์กรชั้นนําระดับสากลด้านดาราศาสตร์ เทคโนโลยีและนวัตกรรม
15 ธันวาคม 2566 นางสาวศุภมาส อิศรภักดี รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (รมว.อว.) พร้อมด้วย นางสาวสุชาดา แทนทรัพย์ เลขารัฐมนตรีว่าการกระทรวง อว. รศ.ดร.พาสิทธิ์ หล่อธีรพงศ์ รองปลัดกระทรวง อว. นางสาวจันทร์เพ็ญ เมฆาอภิรักษ์ ผู้ตรวจราชการ อว. นายวันนี นนท์ศิริ ผู้ช่วยปลัดกระทรวง อว. และคณะ ตรวจเยี่ยมติดตามการดําเนินงานของสถาบันวิจัยดาราศาสตร์แห่งชาติ (องค์การมหาชน) (NARIT) ณ อุทยานดาราศาสตร์สิรินธร อ. แม่ริม จ. เชียงใหม่ มี ดร. ศรัณย์ โปษยะจินดา ผู้อํานวยการสถาบันวิจัยดาราศาสตร์แห่งชาติ พร้อมด้วยคณะผู้บริหาร ให้การต้อนรับ
นางสาวศุภมาส ได้ให้ความสนใจภารกิจด้านการบริการวิชาการ และสื่อสารดาราศาสตร์ ที่สามารถสร้างความตระหนักและความตื่นตัวทางดาราศาสตร์สู่สาธารณชนในวงกว้างได้เป็นอย่างดี โดยเฉพาะอย่างยิ่งหอดูดาวภูมิภาคสําหรับประชาชนที่กระจายอยู่ในจังหวัดต่างๆ ทั่วประเทศ และพร้อมสนับสนุนโครงการหอดูดาวภูมิภาคสําหรับประชาชน ระยะที่ 2 ที่ สดร. กําหนดแผนการเพิ่มจํานวนหอดูดาวภูมิภาคที่จะเป็นแหล่งเรียนรู้ดาราศาสตร์ครบวงจรสําหรับประชาชน เพื่อให้คนไทยทั่วประเทศมีโอกาสเข้าถึงดาราศาสตร์ได้อย่างทั่วถึง และทัดเทียมกัน
นอกจากนี้ ยังให้ความสนใจเกี่ยวกับโบราณดาราศาสตร์ (Archaeoastronomy) ที่ศึกษาประวัติศาสตร์และมรดกทางดาราศาสตร์แบบองค์รวม นําความรู้ทางโบราณวิทยา และดาราศาสตร์มาบูรณาการร่วมกัน โดยใช้กระบวนการวิทยาศาสตร์ เชื่อมโยงดาราศาสตร์กับวิถีชีวิตของคนในอดีต นางสาวศุภมาส ได้ชื่นชมการทํางานของกลุ่มวิจัยประวัติศาสตร์ และมรดกดาราศาสตร์ ที่ได้ศึกษาวิจัยเกี่ยวกับการวางทิศของศาสนสถาน และโบราณสถาน ได้แก่ วัดพระธาตุดอยสุเทพ ปราสาทพนมรุ้ง และปราสาทพิมาย และพบว่ามีความเชื่อมโยงกับดวงอาทิตย์และกลุ่มดาวต่าง ๆ
ดร. ศรัณย์ โปษยะจินดา ได้นําชมห้องปฏิบัติการเทคโนโลยี และวิศวกรรมขั้นสูงของ NARIT ได้แก่ ห้องปฏิบัติการโครงการ Thai Space Consortium ห้องปฏิบัติการคอมพิวเตอร์สมรรถนะสูง ห้องปฏิบัติการทัศนศาสตร์และโฟโตนิกส์ ห้องปฏิบัติการคลื่นวิทยุ ห้องปฏิบัติการเมคาทรอนิกส์ และห้องปฏิบัติการเครื่องเคลือบกระจก รวมถึงผลงานงานพัฒนาเทคโนโลยี นวัตกรรมต่าง ๆ อาทิ โมเดลดาวเทียมขนาดเล็ก NARIT Cube-1 กล้องถ่ายภาพไฮเปอร์สเปกตรัม (Hyperspectral Imager) อุปกรณ์วิจัยสําหรับติดตั้งในดาวเทียมวิจัยวิทยาศาสตร์ TSC-1 ระบบควบคุมกล้องโทรทรรศน์ระยะไกลอัตโนมัติ การผลิตและออกแบบเครื่องเคลือบกระจกฟิล์มบาง สําหรับใช้เคลือบกระจกกล้องโทรทรรศน์ในโครงการหมู่กล้องโทรทรรศน์รังสีเชเรนคอฟ (Cherenkov Telescope Array หรือ CTA ) งานออกแบบและพัฒนาต้นแบบอุปกรณ์ทางการแพทย์ ด้านกายอุปกรณ์ ได้แก่ แขนเทียมกล ข้อสะโพกเทียม เป็นต้น
จากนั้นเข้าเยี่ยมชมอาคารท้องฟ้าจําลองและนิทรรศการ ส่วนบริการประชาชน ชมนิทรรศการดาราศาสตร์ จัตุรัสวิทยาศาสตร์ อพวช. เชียงใหม่ และรับชมซอฟต์แวร์ท้องฟ้าจําลองฝีมือคนไทย ภายในท้องฟ้าจําลองระบบฟูลโดมดิจิทัล ทั้งนี้ซอฟต์แวร์ดังกล่าว สดร. ออกแบบและพัฒนาขึ้นสําหรับฉายในท้องฟ้าจําลอง ณ อุทยานดาราศาสตร์สิรินธร หอดูดาวภูมิภาค นครราชสีมา ขอนแก่น ฉะเชิงเทรา และสงขลา
ช่วงค่ําวันดังกล่าว ท่านรัฐมนตรี และคณะ ยังได้ร่วมชมวัตถุท้องฟ้า อาทิ ดาวเสาร์ ดาวพฤหัสบดี ผ่านกล้องโทรทรรศน์ ณ อาคารหอดูดาว ภายในอุทยานดาราศาสตร์สิรินธร และได้พบปะพูดคุยกับคณะครู และนักเรียนโรงเรียนโกวิทธํารง เชียงใหม่ ที่เดินทางมาร่วมกิจกรรมดาราศาสตร์ ณ หอดูดาว อุทยานดาราศาสตร์สิรินธรอีกด้วย
ขอขอบคุณข้อมูลข่าวจาก สถาบันวิจัยดาราศาสตร์แห่งชาติ (องค์การมหาชน) (NARIT)
#กระทรวงการอุดมศึกษาวิทยาศาสตร์วิจัยและนวัตกรรม #กระทรวงอว #NARIT #สถาบันวิจัยดาราศาสตร์แห่งชาติ